49. schôdza NR SR - 6.deň - B. popoludní
Dátum: 2026-04-22
Poslanec: Števulová, Zuzana (PS)
Druh vystúpenia: Vystúpenie v rozprave

Vážené dámy, vážení páni, hneď na úvod poviem, že v klube Progresívne Slovensko nemôžeme tento návrh zákona v žiadnom prípade podporiť. Nemá našu podporu a našu podporu mať nebude. Pretože prichádza práve z vlády, ktorá v podstate rozvrátila boj proti korupcii. Ako povedal generálny prokurátor, korupcia sa po tej nešťastnej promafiánskej novele trestného zákona, po rozvrátení na KÚŠP, prakticky prestala chcieť vyšetrovať. Rozhodne sa nevyšetruje korupcia na najvyšších miestach. Je to najväčší prepad, aký sme kedy na Slovensku zažili. Máme tu teda vládu, ktorá rozvrátila vyšetrovanie korupcie, ktorá znížila tresty za korupciu, kedy je možné, že zo súdu odídete s peňažným trestom, ktorý nepokryje vaše výnosy z trestnej činnosti, že zo súdu za korupciu vo veľkom rozsahu odídete bez trestu odňatia slobody, a teda máme tu vládu, ktorá spôsobila, že ľudia, ktorí chcú robiť korupciu, ktorí chcú robiť machinácie a podvody a obohacovať sa vo verejných funkciách, sa momentálne z trestnoprávneho postihu môžu smiať a sú si istí, že pokiaľ sú na strane súčasnej vládnej koalície alebo boli na jej strane v minulosti a v súčasnosti čelia vážnym trestným stíhaniam, takže ich z toho vyseká novela, ktorú presadia ich kamoši cez premlčanie. Alebo tým, že ich bude zastupovať napríklad poradca premiéra, ktorý bude tvrdiť a robiť ramená, že ich z toho vyseká a bude robiť na Úrade vlády s premiérom a ďalšími obžalovanými ľuďmi tlačovky proti sudcom, prokurátorom a vyšetrovateľom. A táto vláda, ktorá rozvrátila vyšetrovanie korupcie, trestnoprávny postih korupcie, sa nám teraz momentálne snaží sem pretlačiť novelu katastrálneho zákona, ktorý ostal ešte ako jedna z posledných vecí, kde verejnosť, verejnosť, kritická verejnosť, aktivisti, novinári sa môžu ešte pokúšať zistiť, aké majetky majú verejní funkcionári. Toto je jedna z posledných možností pre zaručenie toho, že sa tu bude aspoň niečo odhaľovať, že sa tu budú odhaľovať kauzy ako Faforkán, jazierka, pozemky ministerky Sakovej čírou náhodou pod miestom, kde má vyrásť nová nemocnica. Že údaje katastra budú môcť používať ľudia, ktorým hrozí vyvlastnenie kvôli Tarabom, Malincu a podobne. To všetko sú kauzy. To všetko sú kauzy, ktoré idú na vrub tejto vlády. Tejto štvrtej Ficovej vlády, a keby sme sa pozreli na tie predchádzajúce tri, vymenovali by sme určite nejaké ďalšie kauzy, kde kataster nehnuteľností umožnil kontrolu toho, ako sa verejní funkcionári obohacujú, ako narábajú so svojimi majetkami. Nakoniec na tejto strane máte ministra obrany, ktorý účelovo neuviedol vilu v Chorvátsku v majetkovom priznaní, že áno. A vy teraz od nás chcete, aby sme uverili, že táto novela zákona, ktorá výrazným reštriktívnym spôsobom zasiahne do ústavného práva občanov na slobodu informácií, ktorá sťaží preverovanie majetkov Sedí prosto. Nesedí ani nesúlad s nariadením, so všeobecným nariadením o ochrane osobných údajov, tým takzvaným GDPR. Keby to bola pravda, tak by predsa Európska komisia bola voči nám už dávno konala, že tu máme nejakú takú vážnu a takú zásadnú legislatívu v rozpore s ochranou osobných údajov. A potom sú tu tie rozporuplné vyjadrenia. Tuto pán minister Takáč sa postaví za tento pultík a povie, že oni chcú chrániť týrané ženy a týrané deti. Prepáčte, ale to myslíte vážne? Týrané vy chcete chrániť sťažením verejnej kontroly, týrané ženy. Vy, čo my sme tu navrhli, ja neviem koľko uznesení a zmien Trestného zákona na podporu týraných žien a detí. Normálne legislatívne zmeny, naposledy napríklad ochranu detských svedkov násilia, domáceho násilia. A vy, čo robíte? Vy ten jeden návrh za druhým klikáte, že proti. Takí ste vy ochrancovia týraných žien a detí. A tu ide, tu sa normálne jeden minister, minister pôdohospodárstva postaví pred nás a povie, že teraz vláda ide cez kataster nehnuteľností chrániť týrané ženy a deti. To je absurdné. Vy sa tým týraným ženám a deťom úplne, že vysmievate do tváre, pán minister. Veď táto vláda robí všetko preto, aby nechránila obete a preživších trestných činov. Veď vy ste tí, ktorí tu chceli skracovať premlčanie z dôvodu vyplnenia, preboha živého. Vy ste tí, ktorí chceli rušiť Úrad na ochranu oznamovateľov ešte v decembri a zaštiťovali ste sa, skrátené legislatívne konanie ste odôvodňovali tým, že teraz je treba brutálne chrániť obete trestných činov. No a keď vám to zastavil Ústavný súd. Tuto ma minister spravodlivosti tu presviedčal, ako sú obete trestných činov, ako ich práva je potrebné okamžite chrániť a preto je okamžite potrebné zrušiť Úrad na ochranu oznamovateľov a prebudovať ho na úrad, ktorý sa bude zaoberať aj právami obetí trestných činov. Však on tu akože trávil čas tým, že nás presviedčal, že to je tá vec, ktorá zlepší to postavenie tých obetí trestných činov. A potom, keď ich Ústavný súd zastavil a keď vás zastavila Európska komisia, tak, keď sa pýtam pána ministra interpeláciou, že teda ako ide chrániť tie práva obetí trestných činov, že teda v decembri to bolo tak vážne, v decembri to bolo tak vážne, že ste chceli kvôli tomu rušiť Úrad na ochranu oznamovateľov, tak mi napíše, že všetko je v poriadku, všetko funguje tak, ako fungovalo doteraz a tie organizácie, čo doteraz poskytovali pomoc obetiam trestných činov, budú aj naďalej to robiť. A vám nie hanba. Vám nie je hanba? Pán minister Takáč, vám nie je hanba, že vy tu ako ďalší minister v poradí cynicky, cynicky sa tu postavíte a beriete si do úst týrané ženy a deti, čo vám skrslo, ja neviem, v hlave pred piatimi minútami? Či to je tak nízke? Ako sorry, vy, na najslabšie články našej spoločnosti, na ženy a deti, ktoré doma čelia nepredstaviteľnej situácii, násiliu. Každý jeden mesiac tu máme aspoň dve správy o tom, že je zabitá nejaká žena alebo dokonca aj s dieťaťom rukou svojho partnera, každý jeden mesiac. Nič s tým vaša vláda nerobí. A tu sa jeden minister za druhým, keď im to vyhovuje, postaví a tvrdí, že on ide novelou katastrálneho zákona chrániť týrané ženy a deti. Fuj! Akože, že vás hanba nefackuje. Vy si viete predstaviť, čo týrané ženy a deti potrebujú? Vy ste niekedy v živote sa zamýšľali nad tým, že ako zabrániť tomu, aby sme tu každý mesiac v novinách nečítali o vraždách žien a ich detí? Zamýšľali ste sa nad tým reálne? Pán minister Takáč, ja by som od vás naozaj chcela vedieť, či vy ste na vláde, okrem takto tu, niekedy akože vôbec navrhli, aby sa táto vláda naozaj venovala týraným ženám a deťom, lebo toto je také farizejstvo. To je akože ja cítim hanbu za vás. Ja sa chcem ospravedlniť. Je mi to naozaj ľúto. Všetky ženy a deti, ktoré žijete v tejto situácii, ktoré sa z toho neviete dostať, ktoré ste už možno aj boli na polícii a tí vás poslali preč a povedali, že si to máte doma vyriešiť, lebo to nie je až také vážne. Ja sa vám ospravedlňujem aj za túto vládu, s ktorou nič nemám. Aj za tohto ministra, ktorý cynicky si to tu dovolí takto povedať. A ospravedlňujem sa tým deťom, ktoré prišli o svoje matky, lebo ich zavraždili partneri, lebo polícia s tým nič nerobila. Lebo vy ste nič neurobili za 2,5 roka svojej vlády, aby tie ženy s tými deťmi mohli efektívne odísť od tých tyranov, aby sa tu vynucoval zákaz priblíženia, aby sa polícia reálne zaoberala týmito prípadmi. Aby sme reálne presadili trestný čin domáceho násilia, čo doteraz nemáme v našom právnom poriadku, my sme ho predkladali. Vy ste hlasovali proti. Vy ste hlasovali proti. A tiež ste nič neurobili s tým, aby sa do nášho Trestného poriadku zaradil trestný čin femicídy, čo je vražda ženy partnerom alebo manželom, čo sme tiež predkladali. Ak by sa to bolo zaradilo, ak by bola vytvorená takáto skutková podstata trestného činu, tak by sme dnes mali osobitné štatistiky na to, koľko žien umrie každý rok rukou partnera. Lebo viete, čo? Polícia na to kašle, oni na to štatistiky osobitné nemajú. Napriek tomu, že každý týždeň pomaly neprejde, aby nejaká žena neumrela. Fakt, akože ja, keď som toto od vás... Ja som si naozaj myslela, že sa budem podrobne venovať tomuto zákonu o katastri nehnuteľností, tejto novele, ale keď som prosto počula to vyjadrenie pána ministra Takáča, do mňa vstúpil, úprimne kolegovia, taký hnev, že ja to proste nechápem. Ako vy, čo, čo vy proste nemáte hanby, fakt. A môže sa to týkať skoro každého z nás, našich rodín. Takže prosím vás, nabudúce, keď tu nejaký minister sa postaví a bude chcieť hovoriť, že ide chrániť týrané ženy a deti, nech príde s niečím reálnym, reálnym, nech nezahanbuje aj vás, aj celú túto vládnu koalíciu už viac, ako sa stalo. A nech si nerobí srandu z tých týraných žien a detí takýmto prístupom. Lebo akože to fakt sa inak nemáme o čom baviť. Fakt, že vás hanba nefacká, vy, pán minister, by ste sa za toto mali ospravedlniť. Kľudne si tu vymýšľajte GDPR, susedskú zvedavosť, čo som sa dočítala v dôvodovej správe, k tomu by som sa tiež mohla dlho vyjadriť, že či susedia snáď nemajú právo, hlavne keď často vieme, že dôvodom rôznych občianskoprávnych konaní sú rôzne susedské spory, si pozerať v katastri údaje o tom, čo ich vedľajšie pozemky komu patria, a kataster nehnuteľností si odôvodňuje touto novelou tým, že chce zabrániť susedskej zvedavosti. Alebo tiež teda verím, že kolega Hargaš sa tomu bude venovať, že tvrdíte, že chcete ochraňovať seniorov touto novelou. Ako čokoľvek si vymyslite nabudúce, ale nechoďte mi sem s týranými ženami a s týranými deťmi už nikdy viac, lebo už dosť ste ich zneužili na to, aby ste tu obhajovali svoje perfídne novely. Už dosť ste ich týmto zneužili a nepohli ste ani prstom, ani malíčkom ste nepohli, ani len ste nenavýšili peniaze pre organizácie, ktoré im pomáhajú. Hájo. Takže hovorím, že stačilo. Najbližšiu novelu už prosím vás týmto neodôvodňujte. Je to fakt hanba pre túto vládnu koalíciu. Zamyslite sa nad sebou, čo robíte. A akú skupinu ľudí zneužívate na svoje ciele. Fakt hanebné. A preto navrhujem aj zo všetkých ostatných dôvodov, ktoré tu už boli povedané mojou predrečníčkou Zuzanou Mesterovou, aby Národná rada sa uzniesla, že vráti tento návrh zákona na dopracovanie predkladateľovi. Ďakujem.